รองนายกรัฐมนตรี ระบุ ตามหลักการ กกต.จะเป็นผู้พิจารณาการคำนวนส.ส.บัญชีรายชื่อใหม่ หากนายไพบูลย์ย้ายพรรค ขณะที่รัฐบาลไม่ขัดข้องหากมีการอภิปรายทั่วไปโดยไม่ลงมติ
นายวิษณุ เครืองาม รองนายกรัฐมนตรี กล่าวถึงการคำนวน ส.ส.บัญชีรายชื่อใหม่ หากนายไพบูลย์ นิติตะวัน ส.ส.บัญชีรายชื่อ และหัวหน้าพรรคประชาชนปฏิรูป จะย้ายไปสังกัดพรรคพลังประชารัฐ ว่า คณะกรรมการการเลือกตั้ง หรือ กกต. จะเป็นคนวินิจฉัยว่าจะเฉลี่ยคะแนนกันอย่างไร ซึ่งเรื่องนี้มีหลักการในการพิจารณาอยู่แล้วตามรัฐธรรมนูญ ที่กำหนดให้ กกต. เป็นผู้คำนวน ดังนั้นกรณีนี้ อยู่ที่ กกต.จะไปพิจารณา โดยหากเห็นว่า กกต. พิจารณาไม่ถูกต้องก็ต้องไปร้องต่อศาล        สำหรับการอภิปรายทั่วไป โดยไม่ลงมติตามรัฐธรรมนูญมาตา 152 ปมถวายสัตย์ปฏิญานไม่ครบนั้น นานวิษณุ กล่าวว่า ประธานวิปรัฐบาล ไม่ได้มาหารือกับตนเอง แต่ในรัฐบาลนั้นมีวิปรัฐบาลอยู่แล้วที่ต้องไปหารือกันว่าจะกำหนดวันอภิปรายกี่วันและเมื่อใด โดยในส่วนของรัฐบาลไม่ขัดข้องที่จะกำหนดการอภิปรายในช่วงเดือนกันยายน แต่ส่วนตัวไม่คิดว่าจะประชุมวันเสาร์ และอาทิตย์             อย่างไรก็ตาม มองว่าหากพิจารณารายวัน ในวันจันทร์มีการประชุม วุฒิสภา ส่วนวันอังคารมีการประชุมคณะรัฐมนตรี วันพุธและวันพฤหัสบดี มีการประชุมสภาผู้แทนราษฎร ดังนั้นจึงเหลือเพียงวันศุกร์วันเดียวเท่านั้น ส่วนประเด็นว่านายกรัฐมนตรีจะไม่ไปตอบคำถามได้หรือไม่นั้น ไม่สามารถตอบได้ เพราะไม่ทราบว่า ฝ่ายค้านจะอภิปรายและสอบถามใคร แต่หากถามนายกรัฐมนตรีนั้น นายกรัฐมนตรีก็ต้องตอบ ซึ่งอีกไม่กี่วันคงจะมีความชัดเจนขึ้น